smeltesalt
Smeltesalt er et tilsætningsstof, der anvendes ved fremstilling af smelteost. Det er især natriumsalte af citronsyre og polyfosforsyrer, der anvendes i mængder på 2 – 3 %. Smeltesalte virker vandbindende og emulgerende, så osten efter smelting ved 80 – 100 °C ikke udskiller fedt, når den afkøles. Smeltesalte binder også calcium, så smørbare smelteoste kan bevare deres bløde konsistens og forblive smørbare under efterfølgende opbevaring. Natriumaluminiumfosfat, der er et effektivt smeltesalt, anvendes ikke i Danmark for at undgå forurening af fødevarer med aluminium.